***დანართი N4***

**საჯარო სამართლის იურიდიული პირის - საქართველოს ტურიზმის ეროვნული ადმინისტრაციის პროექტში „მზის კარი“ მონაწილეობის წესი**

საქართველოს რეგიონებში ტრადიციული გასტროტურიზმის პოპულარიზაციისა და საოჯახო ტიპის კვების მასპინძელი ობიექტების ხელშეწყობის მიზნით, სსიპ საქართველოს ტურიზმის ეროვნული ადმინისტრაცია ახორციელებს პროექტს „მზის კარი“, რაც გულისხმობს აღნიშნული პროექტში ჩართული ობიექტების მხარდაჭერას.

წინამდებარე წესის შემუშავების მიზანია, პროექტის „მზის კარი“ მონაწილეთა შერჩევის პროცედურისა და შესარჩევი კრიტერიუმების განსაზღვრა.

**ტერმინთა განმარტება**

**ადმინისტრაცია -** სსიპ საქართველოს ტურიზმის ეროვნული ადმინისტრაცია;

**აპლიკანტი -** პირი, რომელიც დაინტერესებულია პროექტში „მზის კარი“ მონაწილეობით;

**ობიექტი -** იურიდიული პირი ან ინდ. მეწარმე, რომელიც ბაზარზე ოპერირებს საოჯახო ტიპის კვების ობიექტის მეშვეობით, წარმოადგენს საოჯახო ტიპის კვების მასპინძელს და სტუმრებს სთავაზობს რეგიონისთვის/ქვეყნისთვის დამახასიათებელ ტრადიციულ გასტრონომიულ გამოცდილებას;

**პროექტი** - პროექტი „მზის კარი“.

**პროექტში „მზის კარი“ მონაწილეობის მიმღებ ობიექტთა შერჩევის წესი და პროცედურები**

1. პროექტში „მზის კარი“ შესარჩევ პროცედურებში მონაწილეობის მიღების მიზნით, პროექტის შესახებ ინფორმაციის გავრცელება ხორციელდება ელექტრონული ფორმით, კერძოდ, ადმინისტრაციის ოფიციალური ვებ გვერდის: <https://gnta.ge/> საშუალებით.

2. პროექტში მონაწილეობის მიღების მსურველ ობიექტებს შეუძლიათ ელექტრონული ფორმით წარმოადგინონ ამ წესის **დანართი N2**-ის და **დანართი N3**-ის სახით განსაზღვრული, სრულყოფილად შევსებული განაცხადი; ამონაწერი მეწარმეთა რეესტრიდან; ამონაწერი საჯარო რეესტრიდან, რაც ადასტურებს, რომ ობიექტის საკუთრებაში ან/და სარგებლობაში გააჩნია ის მიწის ნაკვეთი, რომელზეც განთავსებულია ობიექტი; ასევე, ამ **დანართი N1**-ით განსაზღვრულ კრიტერიუმებთან ობიექტის შესაბამისობის დამადასტურებელი დოკუმენტაცია და შესაბამისი ფოტომასალა.

3. ამ წესის მე-2 პუნქტში განსაზღვრულ დოკუმენტაციას განმცხადებელი წარადგენს შემდეგი ელ. ფოსტის მისამართზე: info@gnta.ge ან t.kakhidze@gnta.ge.

4. ადმინისტრაციის წარმომადგენელი, 10 სამუშაო დღის ვადაში ამოწმებს ამ წესის პირველი პუნქტის თანახმად წარმოდგენილი განაცხადებისა და დოკუმენტაციის სისწორეს, ასევე ამოწმებს ამ წესის **დანართი N1**-ით მოთხოვნილ კრიტერიუმებთან ფორმალურ შესაბამისობას, რის შემდგომაც იღებს ერთ-ერთ შემდეგ გადაწყვეტილებას და განმცხადებელს განაცხადში მითითებულ საკონტაქტო მეილზე აცნობებს:

4.1. ობიექტს განაცხადის წარმატებით მიღების თაობაზე;

4.2. ადგენს განაცხადის ტექნიკურ ხარვეზს და ტექნიკური ხარვეზის გამოსასწორებლად ობიექტს განუსაზღვრავს 10 სამუშაო დღეს. დაწესებულ ვადაში ტექნიკური ხარვეზის გამოუსწორებლობა ავტომატურად გულისხმობს ობიექტისთვის უარს პროექტში ჩართვის თაობაზე;

4.3. ამ წესის 4.2. პუნქტით განსაზღვრული ვადის ამოწურვიდან 10 სამუშაო დღეში, მის მიერ მითითებულ მეილზე განმცხადებელს ეცნობება შესაბამისი პასუხი ხარვეზის აღმოფხვრისა და განაცხადის წარმატებით მიღების თაობაზე; ან ხარვეზის ვერ აღმოფხვრისა და განაცხადის მიღებაზე უარის თაობაზე.

4.4. ამ წესის **დანართი N1**-ით განსაზღვრულ კრიტერიუმებთან ფორმალური (კრიტიკული) შეუსაბამობის გამო, აპლიკანტს აცნობებს უარს პროექტში ჩართვის თაობაზე.

5. განაცხადის მიღების დადასტურების შემდგომ, 1 თვის ვადაში, ადმინისტრაცია ადგილზე ამოწმებს ობიექტის ამ წესის **დანართი N1**-ში წარმოდგენილ კრიტერიუმებთან შესაბამისობას და ობიექტს ოფიციალურად, წერილობითი ფორმით აცნობებს ერთ-ერთ შემდეგ გადაწყვეტილებას:

5.1. ობიექტის მიერ შესარჩევი ეტაპების წარმატებით გავლისა და პროექტში ჩართვის თაობაზე;

5.2. ამ წესის **დანართი N1**-ში მითითებულ კრიტერიუმებთან კრიტიკული შეუსაბამობის გამო პროექტში ჩართვაზე უარის თაობაზე;

5.3. ადგენს ხარვეზს და გასცემს შუალედურ დასკვნას ამ წესის **დანართ N1**-ში მითითებულ კრიტერიუმებთან შეუსაბამობის გამოვლენის გამო.

5.4. ამ წესის 5.3. პუნქტში გამოვლენილ შეუსაბამობის შემთხვევაში, ობიექტს, მითითებულ მეილზე ეგზავნება ადმინისტრაციის ოფიციალური წერილი, რომელშიც მიეთითება გამოვლენილი შეუსაბამობა და მხარეს განესაზღვრება გონივრული ვადა შეუსაბამობის გამოსასწორებლად, რომელიც არ უნდა აღემატებოდეს 6 თვეს.

5.5. ამ წესის 5.3. პუნქტით გათვალისწინებული ადმინისტრაციის წერილი განმცხადებელს ეგზავნება მის მიერ მითითებულ ელ. ფოსტაზე. ამასთანავე, საჭიროების შემთხვევაში, მხარე უფლებამოსილია, ხსენებული წერილი მატერიალური ფორმით ჩაიბაროს ადმინისტრაციის იურიდიულ მოსამართზე.

5.6. ამ წესის 5.3. პუნქტით გამოვლენილი შეუსაბამობის აღმოფხვრის შემდგომ, ობიექტი ვალდებულია ადმინისტრაციას შეატყობინოს შეუსაბამობის აღმოფხვრის თაობაზე, რომლის შემდეგ ადმინისტრაციის წარმომადგენელი ხელახლა ახორციელებს ობიექტის ინსპექტირებას ობიექტის მიერ განაცხადის მიღებიდან 1 თვის ვადაში და ობიექტს ოფიციალურად, წერილობითი ფორმით აცნობებს ერთ-ერთ შემდეგ გადაწყვეტილებას:

5.6.1. ობიექტის მიერ შეუსაბამობის აღმოფხვრისა და პროექტში ჩართვის თაობაზე;

5.6.2. ობიექტის მიერ შეუსაბამობის ვერ აღმოფხვრის და პროექტში ჩართვაზე უარის თქმის თაობაზე.

6. ადმინისტრაციის წარმომადგენელი უფლებამოსილია, პროექტში ჩართული ობიექტის ამ წესის **დანართი N1**-ით განსაზღვრულ კრიტერიუმებთან შესაბამისობა ადგილზე შეამოწმოს ნებისმიერ დროს, გამოავლინოს შეუსაბამობა, განუსაზღვროს ობიექტს შეუსაბამობის გამოსასწორებელი ვადა, ან/და კრიტიკული შეუსაბამობის გამოვლენის ან/და შეუსაბამობის არ გამოსწორების შემთხვევაში - ამორიცხოს ობიექტი პროექტში მონაწილეთა სიიდან.

7. აპლიკანტს, ამ წესის მე-5 პუნქტით გათვალისწინებული გადაწყვეტილების გასაჩივრება შეუძლია ადმინისტრაციის მიერ პროექტში ჩართვაზე უარის შესახებ გადაწყვეტილების მიღებიდან 1 თვის ვადაში, თბილისის საქალაქო სასამართლოს ადმინისტრაციულ საქმეთა კოლეგიაში (ქ. თბილისი, დ. აღმაშენებლის ხეივანი, მე-12 კილომეტრი №6), კანონმდებლობით დადგენილი წესით.

8. ადმინისტრაციას ენიჭება უფლებამოსილება, წინამდებარე პროექტში ჩართული ობიექტების ლოგოები, საჭიროების შემთხვევაში, გამოიყენოს ხსენებულ ობიექტებთან დამატებითი შეთანხმების გარეშე.

9. წინამდებარე პროექტის ფარგლებში, პროექტის მონაწილეთა რეესტრის წარმოებას უზრუნველყოფს სსიპ საქართველოს ტურიზმის ეროვნული ადმინისტრაციის ტურისტული პროდუქტისა და მცირე ინფრასტრუქტურის განვითარების სამმართველო.